8 marzo, “parlo ciaeo” A coltua lìgure a l’è delongo stæta fondâ in sciâ libertæ
No stàvan miga in coxinn-a! Stòie de coraggio e modernitæ
Andrea Acquarone
AUDIO
Articoli correlati
Clicca sul tasto play a sinistra e ascolta la lettura scorrendo il testo
A festa da Dònna, a-o de là de l’attualitæ di seu contegnui de lòtta, a l’è l’occaxon pe fermâse a pensâ in sce comme a nòstra coltua, lìgure e zeneize, a l’agge elaborou inti sécoli o rappòrto tra i sessi. Se sa che comme tutte e çiviltæ de mâ, quella lìgure ascì a l’à delongo conosciuo comme un matriarcato, dovuo a-o fæto che e còse anàvan avanti graçie a-o travaggio cotidian de dònne, che arestàvan a-o paize tanto che i òmmi éan in gio pe-o mondo. Ma i lìguri no éan solo di mainæ; éan ciù che atro di mercanti, e sciccomme spesse vòtte into Levante pe ese piggiou in conscideaçion – e poei fâ di negòçi – un òmmo o ghe doveiva avei na dònna con lê, e moggê di mercanti s’imbarcàvan con lô a l’avventua. Coscì s’en creæ e colònie.
Quella di antighi lìguri a l’ea na mentalitæ averta e pragmàtica – d’avanguardia se dieiva ancheu. No gh’è da arrestâ alloa che a-e dònne fise reconosciuo a capaçitæ de exerçitâ di investimenti e di commerçi pægio di òmmi, e na libertæ de costummi che, comme o scriveiva do Quattroçento o Piccolomini, a faxeiva de Zena o paradisum feminarum, donde “tutti i piaxei végnan dæti a-e dònne”, che se ne stan “feua da-a lezze e da l’imperio di maii”.
Tanta conscideaçion a l’anava insemme, s’acapisce, a na fòrsa de carattere feua da-o comun, comme dimostra a stòia avvoxâ de Maxon, donde do 1642 e dònne se son recampæ pe mogognâ sott’a-o castello do Spìnoa: voeivan ottegnî de condiçioin ciù umann-e pe lô e pe “tutti i louanti di ciòi”. Ancon do Setteçento i viægiatoî notàvan che a-e dònne zeneixi gh’ea ciù cao maiâse con di òmmi da mæxima proveniensa, perché ghe dàvan ciù libertæ. O mæximo Dupaty – un che de seguo o no l’è stæto tenio co-a Repùbbrica – o gh’ea arestou da libertæ de movimento de dònne: “peuan sciortî e anâ da sole donde ghe pâ, sensa che nisciun o ê scöxisce”.
No bastieivan pòi di libbri pe contâ e stòie di gren dònne de Zena, da Santa Catainetta a-a Duchessa de Galliera, scinn-a a-e dònne da Rexistensa. Comm’a l’à scrito a Madame de Staël, “tutti i pòpoli lìbei pe in davvei stan in sciô mâ”. De seguo, no ascordâse da donde vegnimmo a l’è na mainéa pe ésilo ancon.
© Riproduzione riservata
lij_Latn lij_Latn vec_Latn grn_Latn ita_Latn ita_Latn lij_Latn lij_Latn lij_Latn lij_Latn ita_Latn